Efter mere end en måneds sygemelding vender Thomas Kastrup-Larsen i dag tilbage til sit borgmesterkontor.

For godt en måneds tid siden meldte Aalborgs socialdemokratiske borgmester, Thomas Kastrup-Larsen, sig syg med stress. I dag har borgmesteren meddelt, at han vender tilbage til borgmesterkontoret med det samme. Han er dermed raskmeldt. - Det har været en rigtig hård tid, som jeg har været igennem, og stressen ramte hårdt efter et år, hvor jeg har været under et voldsomt pres, siger Thomas Kastrup-Larsen. Borgmesteren har fulgt råd fra sin læge og psykolog, både da han i første omgang sygemeldte sig og nu ved raskmelding. Efter lægeligt råd har borgmesteren valgt at starte stille og roligt op, så han ikke med det samme er på fuldt blus. Har fået gnisten tilbage Sygemeldingen kom efter flere stresssymptomer som snurren i tænderne, trykken for brystet og næsen og propper i ørene. - Dertil kom, at jeg stort set ikke sov om natten, lyder det fra borgmesteren. Siden sygemeldingen har Thomas Kastrup-Larsen fået professionel hjælp, og han siger selv, at han har fået gnisten og glæden tilbage. - Jeg har lært meget om mig selv og livet, og føler mig nu så stærk, at jeg i samråd med min læge har besluttet at starte op igen, siger Thomas Katrup-Larsen. Borgmesterens sygemelding kom i kølvandet på offentlig kritik i forbindelse med en kommunal bevilling på 100.000 kroner fra borgmesterens forvaltning i forbindelse med tv-programmet Nybyggerne. Borgmesteren sender en tak til hans stedfortræder Helle Frederiksen, som har varetaget borgmesterens opgaver siden 20. januar.